
NOTE DE LECTURĂ 


Mihai Vinereanu, Dicţionar etimologic al limbii române pe baza 
cercetărilor de indo-europenistică, Bucureşti, Editura Alcor Edimpex 
S.R.L., 2009, 935 p. 


Dicţionarul domnului Mihai Vinereanu se înscrie în seria lucrărilor lexico- 
grafice etimologice, de largă erudiție, în care se încearcă, printre altele, o recon- 
ilirico-tracice. Interpretările personale, cu argumente şi contraargumente, l-au con- 
dus pe autor la concluzii novatoare, legate de originea limbii române şi plasarea ei 
într-un context lingvistic mai clar conturat în familia limbilor indo-europene. 

Cercetările asupra idiomurilor indo-europene, plasate pe palierul lexicografic 
într-un context comparativ-istoric, au câştigat teren în ultimul timp în lingvistica 
românească. Amintim, în acest sens, Lexiconul etimologic al elementelor autohtone 
(traco-dace) ale limbii române de Sorin Paliga, un specialist pasionat şi dedicat 
acestui tip de corectare lingvistică. 

Şi în acest caz, ca şi în multe altele, estimările statistice făcute lasă însă loc 
unor interpretări diferite, mai ales la nivelul structurii şi genezei numelor proprii. 

Dicţionarul este alcătuit dintr-un corpus lexical masiv de „5000 de cuvinte- 
titlu provenite din fondul vechi sau tradițional şi cca 1000 de neologisme”. 

La acesta se adaugă un studiu introductiv individualizat prin Argument, unde 
autorul îşi motivează încercarea lexicografică, o plasează într-un context compara- 
tiv şi prezintă o diacronie a relaţiilor dintre traco-dacă şi grupul limbilor iliră, alba- 
neză, balto-slave precum şi cu româna, alături de o serie de date istorice, arheo- 
logice şi lingvistice. Toate acestea le asociază cu o gamă întreagă de deducţii la 
nivel fonologic comparativ, dovedind o bună cunoaştere a acestui tip de abordare. 

Dicţionarul mai cuprinde un Cuvânt Înainte, semnat de prof.dr. Constantin 
Frâncu de la Facultatea de Litere din cadrul Universităţii „Al. I. Cuza” din laşi, 
precum şi o listă bibliografică, consistentă şi diversificată, din care lipsesc, din 
păcate, dicționarele toponimice realizate în România pe provincii istorice, Oltenia 
(finalizat), Muntenia, Banatul şi Moldova (în curs de finalizare) iar pentru 
Transilvania s-au realizat dicţionare toponimice grupate pe segmente teritoriale mai 
restrânse, de exemplu, pentru Văile Ierii şi Hăşdăţii din județul Cluj. 

Dicţionarul este o realizare lexicografică remarcabilă, care excelează, în cea mai 
mare parte, în reconstituiri fonologice. Autorul argumentează cu pasiune şi erudiție în 
acest palier, unde, de altfel, se pot face şi diverse speculaţii, avându-se în vedere 
apropierile, chiar şi echivalențele fonologice cu alte limbi din arealul indo-european. 

Metoda de investigare şi de interpretare etimologică rămâne cea compara- 
tiv-istorică, prin care autorul încearcă o decriptare a unor cuvinte declarate cu ori- 
gine necunoscută în operele lexicografice consacrate. Încercarea rămâne de multe 
ori vulnerabilă prin faptul că această metodă de reconstituire se bazează, în cea mai 
mare parte, pe ariile laterale de răspândire şi de intersectare a unor sfere lexico-se- 
mantice cu extindere diacronică. Geografia unor astfel de arii laterale este la rândul 
ei vulnerabilizată, întrucât răspândirea nu s-a făcut niciodată liniar sau cu o seman- 
tică fermă, nealterabilă în timp. 

Deşi orice dicționar explicativ şi etimologic, atât la nivelul cuvintelor 
comune cât şi, mai ales, la nivelul numelor proprii cu geneză într-un nume comun, 
este o listă de cuvinte selectate după criterii care ţin de autor, totuşi diferențierile se 
realizează după structura articolului-titlu. 

Problematica acestui dicționar fiind mult prea întinsă şi imposibil de epuizat 
într-o prezentare de acest tip, ne-am propus să analizăm, şi în acest caz succint, 
acele articole-titlu care privesc numele proprii, precum şi relația acestora, la nivel 
etimologico-lexicografic, cu termenii comuni de geneză. Din cadrul acestora am 
selectat grupa termenilor geografici sau entopici, prezenţi sau nu în dicționar, dar 
care ar putea, prin introducerea lor în raționamentele etimologice, să contribuie la 
elucidări în ciuda tendinței generale de evanescenţă semantică. 

Pentru clarificări etimologice în diferite etape de formare a numelui de loc, 
cercetările de toponimie descriptivă şi normativă din ultimul timp au mers pe calea 
prezentării raportului dintre numele comun primar şi numele proprii prezente, la 
rândul lor, în diferite ipostaze potenţate diacronic dintr-o extensie derivaţională. 
Evidenţierea acestui fapt lingvistic este cu atât mai necesară cu cât numele de loc 
reprezintă depozitarul unor informaţii lexico-semantice, fonologice, şi nu numai, 
care în alte contexte s-au pierdut. Apropierea dintre cele două realități lexicale, 
numele comun primar şi topicul cu posibile rădăcini etimologice în acest lexem, 
este marcată de riscuri din mai multe puncte de vedere. Pe de o parte, creatorii de 
toponime au folosit apelativele drept cuvinte autohtone în circulaţie, cu conotații 
semantice particulare, unele dintre ele dispărute pe parcurs, cum sunt unele secven- 
te dialectale. În lipsa unor instrumente de normare, apelativul a suferit modificări 
sub toate aspectele într-un anumit spațiu geografic, la rândul lor păstrate sau nu. 
Stabilirea microsensurilor în circulaţie pentru anumite segmente temporale şi de 
teren este esențială. Pe de altă parte, numele de loc, rezultat din toponimizarea unui 
termen geografic comun, a păstrat formal termenul comun însă cu modificări multi- 
ple, care, de cele mai multe ori, l-au opacizat semantic. Important este că topicul 
inițial, hidronim, de exemplu, glisează din motive obiective către alte denotate din 
imediata sau depărtata vecinătate topografică, semantica şi motivaţia inițială 
multiplă estompându-se sau chiar dispărând. În practica cercetării toponomastice, 
etimologice sau de geneză, marcate în primul rând de o diacronie sincopată, ana- 
listul poate avea la dispoziţie, de multe ori, pentru raţionamentul etimologic doar o 
ultimă ipostază toponimică dintr-un lanţ derivaţional, care să fi pierdut însă orice 
legătură cu lexemul inițial motivațional. 

În acest sens, apropierile motivaţionale la nivel lexical, chiar şi fonologic, 
sunt vulnerabilizate. 

Apelativul babă (107), de exemplu, care formează un articol-titlu în 
dicționarul analizat, nu cuprinde sensurile rezultate dintr-o extensie semantică: 
„vârf înalt de deal”, „stâlp natural de piatră mai lat la bază” cu circulaţie montană 
autohtonă dar şi în limbile slave, bulgara de exemplu, preluate în DTRM I 213-214 
şi introduse în raționamentele etimologice pentru toponime de tipul Baba Runca. 

Apelativul babă, care prin sensurile de mai sus devine entopic, denumeşte şi 
ipostaze oiconimice (4 în DTRM I 213 şi mai multe cu diferiți determinanți), a 
căror filiație semantică nu poate fi pusă în legătură cu sensurile: 1. femeie bătrână, 
2. bârnă de sprijin, menţionate în dicționarul analizat. 

În acest caz, ca şi în multe altele, sensurile colaterale ale entopicului ca şi 
transferul semantic către un toponim realizat de populaţia autohtonă au fost 
posibile şi prin contactul nemijlocit cu o populaţie slavă. Răspândirea lexemului 
babă cu sensurile indicate de autorul dicționarului şi în alte limbi indo-europene 
nu poate fi contestată, dar acest fapt nu poate fi pus în legătură cu numeroasele 
formaţii toponimice româneşti, înregistrate în dicționarele de nume de locuri. 

Credem că aici este vorba de diferite trepte în procesul de geneză, prin care 
creatorii de toponime din spaţiul românesc, prin asocieri şi apropieri semantice au 
împământenit la nivelul apelativelor sensuri întâlnite şi în limbile slave, la rândul 
lor integrate în familia lingvistică indo-europeană. 

O situaţie interesantă o ridică entopicele cucă! (285), la care adăugăm 
varianta coca „vârf de deal sau munte, ridicătură de teren” (DTRM H 134) şi 
bahnă (108), de la care s-au format toponime cu variante fonetice diferite. 

Deşi în dicţionarul său domnul Vinereanu nu citează microtoponime, 
formate de la aceste entopice, vom extrage câteva din DTRM II însoţite de denotate 
diferite, parţial motivaţionale, cu scopul de a stabili posibile criterii normative în 
crearea şi transferurile semantice. 

Coca 1. Sar c. Vintilă Vodă — Bz. 2. Moşie, 3. Munte, 4. Izvor, 5. Pădure, 
centrul acestei extensii fiind denotatul munte. 

Coca Seacă 1. /zvor s. Coca-Niculeşti — Bz; 2. Sat, 3. Moşie, 4. Pădure. 
Ramificaţiile derivaţionale din această extensie, posibile şi pe verticală, extrem de 
alambicate, nu includ o microsecvenţă primară motivaţională. 

În această situaţie, raporturile semantice din interiorul perechii apelativ- 
nume propriu implică o permanentizare condiționată istoric a ipostazelor sincopate. 
Din această cauză, acea microsecvenţă semantică cu care operează românul-creator 
de toponime poate să nu mai aibă nici o legătură cu demonstraţia teoretică pe care 
un lexicograf, de altfel un erudit de prestigiu, o face. 

Între cuca, decriptat de domnul Vinereanu ca „deal, culme” şi sensul de 
„ridicătură înaltă, ţuguiată în vârful dealului”, extrasă dintr-o anchetă entopică din 
Argeş (DTRM II 196), există o ambiguitate semantică, aparent tautologică, dar 
distinctă față de toponimul Dealul Cuca. Pe de o parte, cuca este deal, iar, pe de 
altă parte, entopicul apare ca marcă specializată doar pentru o porțiune a dealului. 


Dicţionarul toponimic amintit evidenţiază şi un alt sens specializat al entopicului 
cucă şi anume „prival” într-o zonă mlăştinoasă a Brăilei (DTRM II 197). În rest, 
cuca din zona Munteniei apare cu sens specializat ca „segment superior al unei 
înălțimi”. 

De aceea, nenumăratele microsensuri, unele caracteristice pentru ipostazele 
derivaţionale rezultate din extensii toponimice, au condus la suprapuneri de sfere 
semantice şi de aici au apărut ambiguităţi de interpretare. 

Credem că asocierea termenului geografic comun cu toponimul creat pe teren 
românesc ar putea scoate în evidență diferite trepte etimologice, unele dintre acestea 
fiind rezultatul observaţiei directe a vorbitorului-creator, mai puţin erudit, dar apt de 
asociaţii de circumstanţă. Oricum acele microsensuri ar fi dispărut din vocabularul 
limbii române fără toponimul în a cărui masă semantică au fost încorporate. 

Tot pentru o clarificare procedurală în stabilirea originii cuvintelor, accepta- 
rea şi promovarea ideii etimologiei în trepte, pe care la nivel toponimic am nu- 
mit-o „geneză toponimică” ar putea nuanța multe din problemele pe care le ridică 
acest dicționar. 

Pentru exemplificare, vom analiza succint articolul-titlu bahnă (109). Ca de 
obicei se dau etimoane reconstituite până la nivel indo-european. Cu excepția 
Moldovei de Nord, cuvântului nederivat bahnă nu i se stabileşte un areal românesc 
de răspândire şi lipseşte forma toponimizată. 

Sesizăm atestările lexicografice ale formelor slave, singurele cu care româna 
a avut contact direct (n.n.), şi legătura acestora cu arealul indo-european, care 
constituie prima treaptă, teoretică, în stabilirea originii cuvântului. 

Trecerea entopicului bahnă, cu varianta bagnă în vocabularul românesc, ca 
urmare a contactului direct cu formele slave, reprezintă o a doua treaptă a genezei 
acestui cuvânt. 

Toponimizarea treptată a acestui entopic, prin individualizări denominative a 
unor repere locale, constituie o altă treaptă de geneză, evidentă numai prin reface- 
rea întregului lanţ evolutiv formal şi lexico-semantic. 

Variantele diferite ale entopicului bahnă, bagnă, care s-au toponimizat în 
diferite perioade în spaţii româneşti, se datorează contactului direct cu arii laterale 
lingvistice distincte (cf. ucr. bahno „loc mlăştinos” pentru zona de nord a Moldo- 
vei). Aceasta ar putea fi singura explicație verosimilă a originii şi prezenței acestui 
entopic în fondul general al limbii române. 

Analizând, pe de o parte, sensurile cu care apare acest entopic toponimizat, 
rezultate şi ele pe baza unui lung şir de transferuri de nume şi de sens, iar, pe de 
altă parte, alternanţa formelor Bahna şi Bagna în sursele istorice şi geografice 
pentru sudul ţării, dispuse constant în ultimele trei secole, considerăm bahna 
aparținând fondului general al limbii române după ce a fost preluat de la slavi. 

Şi de această dată, domnul Vinereanu se opreşte pentru entopice la treapta 
primă etimologică, trecând în subsidiarul evanescent legătura de geneză între 
termenul geografic slav, de exemplu, care a pătruns în limba română şi toate fazele 
de toponimizare prin care acesta a trecut. 

Situaţia este mult mai complexă în cazul entopicelor şi toponimelor derivate 
cu sufixe, în special —eşti. Raportat la acest grupaj lexical, domnul Vinereanu 
dedică un articol-titlu oiconimului Bucureşti (162) pe care îl asociază etimologic 
cu antroponimul Bucur căruia, de altfel, îi acordă un alt articol-titlu (161). 
Etimologia Bucureştiului (cetate, oraş), singurele ipostaze menționate, este 
stabilită deci în vecinătatea antroponimului Bucur. 

Trebuie subliniat faptul că derivarea cu sufixul —eşti este foarte specializată 
şi îi denumeşte strict doar pe descendenţii lui Bucur, care s-au impus în comuni- 
tatea sătească. Toponomaştii au introdus în raţionamentul genezei toponimice, ca- 
tegoria „nume de rup”, ca instrument de lucru în decriptatea ipostazelor din exten- 
sia derivaţională în care este implicat toponimul Bucureşti. 


bukur „frumos” — Bucur — (n. grup bucureşti) —> Bucureşti 1. sat — 
2. cetate — 3. târg— 4. oraş — 5. municipiu — 6. regiune ... 


În acest context, ipostaza 1. (saf) se motivează ca geneză prin antroponimul 
Bucur, admițând faza teoretică intermediară a numelui de grup. De la ipostaza a 
doua, cetate, dispare antroponimul Bucur ca etimon motivaţional şi se poate 
aborda logica genezei toponimice, cetatea nu s-a format în jurul descendenților lui 
Bucur ci a preluat oiconimul gata format din ipostaza sat, aflată aproximativ în 
imediata vecinătate teritorială a satului primar. Astfel, sintagma „Bucureşti, oraşul 
lui Bucur” este neavenită pentru un profesionist. Geneza acestui oiconim implică 
refacerea întregului lanţ derivaţional, iar plasarea ipostazei oraş pe un cerc concen- 
tric depărtat faţă de ipostaza inițială marchează accentuarea nemotivației. 

Deşi i se acordă în dicționar un articol-titlu, entopicul sălişte nu beneficiază 
de o analiză a răspândirii teritoriale în spaţiul românesc şi nici nu i se prezintă 
formele toponimizate. 

Prezentarea similitudinilor formale cu un posibil etimon albanez îl conduce 
pe autor la concluzia că suf. —işte este traco-iliric, fapt mai greu de acceptat în 
condiţiile în care acest sufix a pătruns în limba română prin cuvinte împrumutate 
din slavă, analizabile (Philippide, ILR 152) şi a fost productiv în secolele al XVI- 
lea — al XVII-lea. Referitor la afirmaţia domnului Vinereanu cu privire la originea 
traco-ilirică a sufixului —işte, aş fi fost curios să ştiu ce părere are despre acest sufix 
ca parte componentă a unui oiconim de tipul Târgovişte. 

Asocierea acestui entopic cu perechea corelativă toponimizată şi prezentarea 
unor izoglose de răspândire a acestuia în spațiul românesc ar fi clarificat, şi de data 
aceasta, aspecte ale relaţiilor limbii române cu limbile multor popoare cu care a 
venit în contact direct. 

Considerăm că acest dicţionar rămâne o realizare lexicografică utilă în cercurile 
de specialişti atât prin amplitudinea informaţiilor cât, mai ales, prin curajul autorului de 
a marca cu responsabilitate profundă noua dinamică a analizei etimologice. 

Lucrarea domnului Vinereanu accentuează ideea de misiune dublată de o 
hotărâre exprimată implacabil de a limita, pe cât posibil, consecinţele unei astfel de 
investigaţii, provocate şi promovate de sceptici. 


La o eventuală nouă ediţie, credem că trebuie gândită o nouă strategie în 
care, pe lângă acceptarea şi detalierea conceptului de „etimologie în trepte”, mai 
este necesară şi o diacronie a răspândirii lexemelor în spațiul românesc. Această 
nouă strategie înseamnă o reclădire a secvenţelor lexicale, eliminând anumite dis- 
torsionări procedurale, cum ar fi fixarea într-o poziţie rigidă, inatacabilă. Credem 
că redimensionarea secvenţelor lexicale se poate realiza şi prin prezentarea secven- 
telor toponimice ca latură complementară a conținutului şi mesajului lexico-seman- 
tic. Salutăm încă o dată apariţia dicționarului ca un eveniment produs cu identitate 
şi îl recomandăm studiului. 


Adrian Rezeanu 


Adrian Mircea Dobre, Filosofie socială în context interbelic la 
C. Rădulescu-Motru, Bucureşti, Editura Academiei Române, 2011, 252 p. 


Autorul lucrării pe care o supunem atenţiei cititorilor noştri este doctor în 
ştiinţe politice al Universităţii Bucureşti. A publicat studii de specialitate în perio- 
dicele Academiei Române sau în volume colective: „Revista de filosofie”, Studii de 
istorie a filosofiei româneşti, Studii de istorie a filosofiei universale şi altele. Este 
redactor la Editura Academiei Române şi la „Revista de filosofie”. 

Lucrarea domnului Adrian Mircea Dobre porneşte de la consideraţia că o 
lectură din perspectiva ştiinţei politice va pune într-o lumină nouă tezele de bază 
din opera gânditorului şi profesorului Constantin Rădulescu-Motru, ca şi contri- 
buţia sa originală în domeniu prin introducerea unor concepte precum românism, 
țărănism, cultură naţională, destin şi vocaţie culturală etc. În acest context, metoda 
principală la care recurge autorul este cea analitică, bazată pe o perspectivă compa- 
ratistă şi fundamentată pe o sistematizare a teoriilor epocii în care a lucrat şi creat 
autorul discutat, dar fără a neglija însă abordările contemporane. Tratarea acestui 
subiect poate fi considerată, în opinia noastră, ca fiind realizată cu detaşare şi 
obiectivitate, iar documentarea lucrării este serioasă, dovadă fiind şi bibliografia 
folosită, valorificată exemplar de autorul tezei. În mod firesc, volumul dlui Adrian 
Mircea Dobre nu este deloc lipsit de accente originale referitoare la contextul 
ideatic şi ideologic la care el face referință. 

Pornind de la teza enunțată încă în primele pagini, conform căreia naționalis- 
mul lui Constantin Rădulescu-Motru este identificabil cu noţiunea de românism, 
care este o perspectivă originală şi inedită în epocă, autorul îşi susține afirmațiile 
prin argumente ştiinţifice, străduindu-se să refacă, totodată, şi parcursul istoric al 
conceptelor aduse în discuție. Ca în mai toate operele sale, subliniază dl. Adrian 
Mircea Dobre, Motru nu face numai o selecţie riguroasă a surselor şi o critică 
fundamentată a textelor, dar el ține seamă de traseul fiecărui concept, trecându-l 
prin istoria gândirii europene. Domnul Adrian Mircea Dobre încearcă, poate nu 

întotdeauna consecvent, să evidențieze liniile de forță ale acestei incursiuni 
filosofico-politice de ţinută. 

Autorul recurge iniţial la un demers general-teoretic, focalizând discursul, 
printr-o abordare comparatistă, pe principalele teme ale teoriei naționaliste. Astfel, 
autorul creionează succint conţinutul problemei, aducând în scenă teorii şi autori 
români sau străini, care i-au fost lui Motru parteneri de dialog sau chiar adversari în 
polemici erudite, în parte contemporani cu el, prilej de fixare a demersului său 
teoretic-ideologic. Dintre cei români, dar nu neapărat contemporani autorului, sunt 
analizaţi — prin lucrările lor — B.P. Hasdeu, Titu Maiorescu, E. Lovinescu, Mihai 
Eminescu, subliniind faptul că scrierile politice ale poetului au fost comentate în 
mod deosebit de către Constantin Rădulescu-Motru, preluând multe din ideile 
polemistului de la „Timpul”. Pe de altă parte, din concepţia lui Motru reiese că el 
nu şi-a neglijat nici contemporanii: Şt. Zeletin, Mihail Manoilescu, A. C. Cuza, 
Nichifor Crainic, Dumitru Stăniloae, Nae Ionescu. Este notorie disputa dintre 
Motru şi Blaga, ca şi acuzele reciproce care au făcut deliciul unei epoci cu adevărat 
efervescente intelectual, opiniile celor doi fiind reluate şi în lucrarea de faţă. Dar nu 
numai acest conflict atrage atenţia autorului. Demn de menţionat este caracterul 
relației cu o altă personalitate a epocii şi, prin intermediul acesteia, dar nu ca o 
consecință necesară, cu un grup semnificativ de intelectuali, care au marcat defini- 
tiv curentele de idei din perioada interbelică. Am numit aici pe Nae Ionescu şi 
grupul discipolilor direcţi sau mai îndepărtați ai acestuia, printre care autorul îi 
enumeră numai pe Mircea Eliade, Constantin Noica, Mircea Vulcănescu şi Emil 
Cioran. Dacă întâlnirea cu Nae Ionescu nu a avut consecinţe care să destructureze 
sistemul ideologic promovat de Motru — în esenţă, de factură tradiționalistă şi chiar 
conservatoare —, ideologia dreptei şi extremismul ei afişat, care devenise o obsesie, 
nu au putut să nu marcheze totuşi şi gândirea susținătorului românismului. 

Una dintre premisele de la care pornea Motru — reluată în scrierile sale de-a 
lungul timpului — era aceea a continuității dintre etape şi forme istorice pe baza 
acumulărilor de elemente civilizatorii, prin progres economic şi, ceea ce este mai 
important, prin propăşire culturală. Aici, el se întâlneşte cu marea şcoală conserva- 
toare, dar naţională în fond, inițiată de Titu Maiorescu. 

Domnul Adrian Mircea Dobre conturează cu claritate principalul concept al 
operei politice a lui Motru. Astfel, el evidenţiază că românismul este spiritualitatea 
românească însăşi, adică un complex de idei şi sentimente, în special un întreg de 
interpretări simbolice, prin care societatea existentă la un moment dat îşi justifică 
credinţa într-o ordine perfectă şi eternă pe care e sortită să o realizeze pe pământ. 
Autorul subliniază şi faptul că românismul său este o doctrină diferită de ireden- 
tism, țărănism, etnicism etc. Este politica realizării conştiinţei de sine, care nu are 
un caracter speculativ, ci se întemeiază pe datele obţinute de ştiinţele biologice şi 
psihologice care pot măsura aptitudinile, potențialităţile unei totalități sociale. 
Românismul lui Constantin Rădulescu-Motru nu este deci „vorbărie naționalistă”, 
ci un fel de raport ştiinţific despre sufletul românesc. În această viziune a sa despre 
românism, el include şi fenomenul religios, fără a confunda însă românismul cu 


acesta, fără a promova deci un ortodoxism naționalist, precum alte teorii ale vremii 
şi nu numai. Autorul constată că Rădulescu-Motru propune un sistem propriu, dar 
regăseşte, totuşi, idei ale sale şi în celelalte doctrine din aceeaşi epocă. 

Lucrarea pe care ne-o propune dl. Adrian Mircea Dobre se caracterizează 
printr-o densitate de idei şi argumente, prin care autorul defineşte clar şi exact locul 
lui Contantin Rădulescu-Motru în cultura română, propunându-ne, totodată, multe 
şi temeinice demersuri originale asupra concepţiei lui Constantin Rădulescu-Motru 
şi a celor cu care el a intrat în dialog sau în controverse, definind cu pricepere 
contextul intelectual şi social-istoric în care acesta a lucrat. 


Mihai Popa 


